
Canolbwyntir ar sut allaf ddatblygu sgiliau creadigol fy nysgwyr yn y Cyfnod Sylfaen drwy fy addysgeg fy hun. Cytuna arbenigwyr bod creadigrwydd yn nherm sy’n anodd ei ddiffinio. Cred Duffy (2000) bod creadigrwydd yn golygu gweld pethau mewn ffyrdd newydd, dysgu o brofiadau blaenorol, meddwl tu allan i’r bocs, dulliau anhraddodiadol o ddatrys problemau a chreu rhywbeth gwreiddiol. Amlygir bod amryw o agweddau i’w hystyried wrth feddwl am greadigrwydd. Cydnabydda Duffy bod datblygiad creadigol yn bwysig i ni fel addysgwyr ac i’n dysgwyr. Dywed Duffy “If we want adults who are creative and imaginative we must start in their earliest years.” (2000:11). Ymddengys felly i’r profiadau i ni gynnig i’n dysgwyr yn y blynyddoedd cynnar, fod yn hanfodol bwysig i’w ddatblygiad creadigol. 

Mae lle i ddadlau ein bod ni i gyd yn greadigol mewn ffyrdd gwahanol. Dywed Robinson (2001 dyfynnwyd yn Wilson, 2010:23) “Creativity is possible in all areas of human activity...”. Cred Bruner (dyfynnwyd yn Pound, 2005:48) bod creadigrwydd yn rhan o’r gymhwysedd dynol sydd ynghlwm â dysgu ac addysgu. Dywed Wilson (2010) bod addysgu’n weithgaredd creadigol sy’n gofyn i fod yn ddychmygol, ysbrydoledig, i gynllunio, i fyrfyfyrio a bod â pherthnasoedd rhyngweithiol. Dyma’r math o agweddau y dylwn ni fel athrawon eu harddangos ar lawr y dosbarth. Diffinnir creadigrwydd gan y NACCE (1999:29) fel “imaginative activity fashioned so as to produce outcomes that are both original and of value”. Cyfoethogir y math yma o weithgareddau addysg ein dysgwyr. 

Gyda chwricwlwm newydd ar droed a fydd yn dylanwadu’n fawr ar f’addysgeg, rhaid cyfeirio at weledigaeth Donaldson. Cynhwysir creadigrwydd fel un o bedwar diben y cwricwlwm newydd, sef bod ein dysgwyr yn “gyfranwyr mentrus, creadigol...” (2015:31), sydd yn mentro’n bwyllog ac yn cysylltu a chymhwyso eu gwybodaeth a’u sgiliau i greu syniadau a chynhyrchion. Canolbwyntir ar ddatblygu sgiliau creadigol disgyblion o fewn y Cyfnod Sylfaen drwy fy addysgeg, gan hefyd cwrdd ag un o argymhellion arloesol Donaldson.  

Gellir ddatblygu sgiliau creadigol disgyblion y Cyfnod Sylfaen gan ddefnyddio’r amgylchedd dysgu byddaf i fel addysgwr yn ei ddarparu. Dywed APADGOS (2008a:4 dyfynnwyd yn Siencyn, 2010)  
“Mae amgylcheddau dysgu dan do ac yn yr awyr agored sy’n llawn hwyl, yn gyffrous, yn ysgogol ac yn ddiogel, yn hybu datblygiad plant a chwilfrydedd naturiol i archwilio a dysgu drwy brofiadau uniongyrchol.”


Dadleua Siencyn (2010) bod pwyslais mawr wedi bod ar ddylanwad yr amgylchedd ar blentyn ers gweithredu’r Cyfnod Sylfaen yng Nghymru. Mae’n bwysig bod athrawon yn darparu amgylcheddau perthnasol, deniadol a chartrefol sy’n sbarduno dysgu plant. Awgryma nifer am y math o adnoddau, gofod a phrofiadau y dylid eu cynnwys yn yr amgylcheddau. Gwna Malaguzzi (1991) a Harriman (2006) sôn am amgylcheddau gwahanol, heriol, arbrofol ac ymchwiliol, sy’n cynnig gofod i ddysgwyr ryngweithio’n annibynnol a chydweithio gyda’u chyfoedion neu gydag oedolion.

Noda yn Fframwaith y Cyfnod Sylfaen y
“Dylai cwricwlwm y Cyfnod Sylfaen fod yn hyblyg er mwyn galluogi ymarferwyr sy’n gweithio gyda phlant i gael cyfleoedd i gynllunio a darparu cwricwlwm priodol ar gyfer plant sydd ar gam cynnar eu datblygiad ac i’r rhai sy’n fwy galluog.” (2015:6) 
Pwysleisir dysgu trwy chwarae yn y Cyfnod Sylfaen, a’r cyfleoedd i atgyfnerthu a datblygu’r dysgu ymhellach trwy brofiadau yn y ddarpariaeth barhaus a thrwy gweithgareddau annibynnol. Diffinir y Cyfnod Sylfaen yn y fframwaith fel cyfle i “annog plant i fod yn greadigol ac i ddefnyddio eu dychymyg ac mae’n sicrhau bod dysgu yn fwy difyr ac effeithiol.” (2015:2). 
Oblegid y rhyddid ar gyfer athrawon i weithredu’r cwricwlwm yn ôl gofynion eu dosbarth ac er mwyn gweddu anghenion y dysgwyr, bydd yr amgylcheddau dysgu sy’n cael eu darparu ym mhob dosbarth yn amrywio. Yn aml, gwelir bod yr amgylchedd yn adlewyrchu gweledigaeth yr athro. Fodd bynnag, dengys ymchwil y dylai’r amgylchedd adlewyrchu gofynion, diddordebau ac anghenion y plant eu hunain. Cred Stobbs (2006) fod plant yn dysgu orau pan mae ganddynt lais yn eu dysgu eu hunain a phan fyddant yn cyfrannu mewn ffordd gadarnhaol at eu hamgylchedd. Amlygir bwysigrwydd ystyried cefndir y plant, megis eu teulu, traddodiadau, arferion, diwylliant ac iaith wrth gynllunio a pharatoi amgylcheddau.
Soniwyd gan Froebel (1782-1852, dyfynnwyd yn Pound 2005) y dylai plant dderbyn profiadau tu fewn a thu allan. O ganlyniad i hyn bathodd y term kindergarten, sef yr Almaeneg am ardd a phlant. Dylai’r amgylcheddau allanol cyplysu diogelwch, her, meithrin chwilfrydedd ac amlygu’r synhwyrau. Ystyrir dulliau dysgu ysgolion coedwig gwledydd Ewrop. Bu Steiner (1861-1925, dyfynnwyd yn Pound 2005) o’r farn mai rôl yr oedolyn yw sicrhau amgylcheddau a fyddai’n galluogi uno plentyn â’i holl agweddau – yn ysbrydol, yn greadigol, yn foesol ac yn ddeallusol. Cytuna Hale a Maclean (2004) â hyn wrth ddweud bod yr athro’n ymdrechu i greu amgylchedd sy’n annog dysgwyr i ddefnyddio’u dychymyg. Amlygir bod yr amgylcheddau dysgu yn dylanwadu’n fawr ar blentyn yn ôl cred Malaguzzi a Montessori, gan eu bod yn ei alw’n ‘drydydd athro’.  
Wrth ystyried amgylcheddau dysgu, rhaid cyfeirio at ddamcaniaeth Reggio Emilia. Yn ôl Gandini (1993) trefnir yr amgylcheddau gan addysgwyr Reggio Emilia fel bod y gweithgareddau a’r offer yn cynnig dewis, cyfleoedd i ddarganfod a datrys problemau. Ceir hefyd amryw o adnoddau mewn amgylcheddau o’r fath, sy’n cynnig sbardun i ddysgwyr drin a thrafod ac ymestyn eu creadigrwydd. 
Ni fyddai’r amgylcheddau dysgu orau wedi’u cyfyngu i’r tu fewn. Gyda defnydd gynyddol o offer technolegol yn lleisteirio rhyngweithiad plant â’r awyr agored, mae’r defnydd o’r tu allan llawn mor bwysig erbyn hyn. Dywed Siencyn (2010) bod y term ‘dosbarth allanol’ yn cael ei ddefnyddio’n fwy rheolaidd mewn addysg heddiw. Y mae o’r farn na ddylid ei hystyried fel ardal ar wahan, ond yn rhan estynedig o’r ystafell ddosbarth. Annoga’r ardal allanol i blentyn ddod yn fwy ymwybodol o’r amgylchedd a’r gofal ohono. Y nod yw cynnig profiadau tu allan na ellir eu cynnig tu fewn. Credir bod cydbwysedd rhwng y ddau yn sicrhau amgylcheddau dysgu effeithiol 
Fodd bynnag, buasai’n rhaid bod yn wyliadwrus ac yn ystyrlon wrth baratoi amgylcheddau effeithiol. Cydnabyddir nad yw’n bosib defnyddio’r un llinyn mesur ym mhob ysgol. Effeithir ardal yr ysgol a phensaernïaeth yr adeilad. Ystyriaethau eraill byddai’r math o ofod sydd ar gael – tu fewn a thu allan – lleoliad y celfi a’r adnoddau sydd o gwmpas, y nifer o oedolion o fewn y dosbarth ac oed a’r nifer o blant. Ystyrir y ffactorau yma er mwyn sicrhau cynhwysiant a’r gallu i ryngweithio ar gyfer bob plentyn, ta waeth eu anghenion. Amlygir bod sefyllfa’r ysgol yn dibynu’n fawr ar y gallu i greu amgylcheddau effeithiol sy’n datblygu sgiliau creadigol dysgwyr.

Ystyriaeth bwysig arall yw ymddangosiad yr amgylchedd. Effeithir ffactorau’r amgylchedd ar blentyn yn weledol - y lliwiau a ddefnyddir, yr arddangosfeydd, gosodiad yr adnoddau, eu maint, y goleuni naturiol sydd yno a’r hyn sy’n cael eu cynnwys ynddynt. Dylanwadir y cyfleoedd sydd ar gael ar blant yn ogystal. Gyda chyfleoedd i’r plant ymarfer a datblygu diddordebau a sgiliau amrywiol, gwna’r amgylchedd gynnig amrediad o brofiadau sy’n cynnig sialens a her i’r disgyblion. 

Gyda thoriadau yn cael eu gwneud i gyllid ysgolion, gellir gyfyngu’r amgylcheddau dysgu medrir eu cynnig. Effeithir cyllid ar ansawdd y profiadau yn sicr. Yn ôl yn 2007, cynigwyd Estyn i alw ar Awdurdodau Lleol i sicrhau fod pob lleoliad yn cael ei ariannu’n briodol er mwyn gweithredu’r Cyfnod Sylfaen. Gellir dadlau erbyn heddiw, bod ansawdd amgylcheddau dysgu o bosib yn cael eu neulltio mewn rhai ysgolion, gan fod materion eraill yn cael eu hystyried fel blaenoriaethau.  

Mae’n siŵr fod barn amrywiol ynglŷn â beth yw amgylchedd effeithiol. Pe baem yn ymweld â holl leoliadau’r Cyfnod Sylfaen ledled Cymru, byddai’r amgylcheddau’n amrywio. Cred rhai y dylai amgylchedd ganolbwyntio ar ddatblygu sgil neu rhai sgiliau penodedig. Fodd bynnag, ni chytuna Wood ac Attfield (1996). Maent o’r farn bod penodi amgylchedd neu ardal yn gornel fathemateg neu’n gornel celf yn medru dibrisio chwarae ar unwaith. I sicrhau’r addysgeg orau, dylid cynnal cydbwysedd rhwng anghenion y dysgwyr ac amcanion dysgu’r oedolion wrth greu amgylcheddau dysgu. 
Gyda chyfrifoldeb ar athrawon ac oedolion i sicrhau bod amgylcheddau’n llawn cyfleoedd i blant archwilio, cymryd risg, sgwrsio, anturio a chael hwyl, mae’n amlwg ei fod yn rywbeth y gellir ei ddatblygu trwy fy addysgeg fy hun. Dywed Davies (2015) y gall athrawon ond darparu amgylcheddau dysgu creadigol i’w dysgwyr os bod ganddynt gefnogaeth y tîm rheoli. Gwna hyn cyplysu’r amgylchedd y dosbarth a thu hwnt. Dywed bod angen ystyried y nodweddion ganlynol; bod gan ddysgwyr rheolaeth am eu dysgu, bod cydbwysedd rhwng strwythur a rhyddid, y defnyddir amser yn hyblyg a bod y berthynas rhwng athrawon a dysgwyr yn cynnwys disgwyliadau uchel a pharch. 
Cred Harriman (2006) bod dyletswydd arnom fel addysgwyr i greu amgylchedd lle mae’n bosib i blentyn ddatblygu ac ymchwilio, a datblygu’i sgiliau creadigol. Dadl Harriman yw mai’r nod i ni fel addysgwyr yw creu amgylcheddau sy’n herio a chynnig cyfleoedd na ellir eu cynnig o fewn muriau’r dosbarth. 
Barn gytûn yw nad oes modd asesu na monitro creadigrwydd; gan fod creadigrwydd pob dysgwr yn wahanol. Cynhaliwyd Lucas et al (2013) ymchwil i’r maes, ond ni ddaethpwyd ar draws unrhyw fodd o asesu creadigrwydd mewn ysgolion. Mae potensial gan bob dysgwr, a gwaith yr athro yw sgaffaldio’r dysgu er mwyn mowldio’u creadigrwydd. Gobeithir llwyddo i wneud hyn drwy greu amgylcheddau dysgusy’n datblygu creadigrwydd. Dywed Boden (1999:351 dyfynnwyd gan Fumoto et al, 2012:17) – “Creativity is the generation of ideas that are both novel and valuable”. Dylwn fel athrawon gwerthfawrogi unrhyw syniad a ddaw wrth ein dysgwyr, a’u hannog – fel hyn, caiff eu creadigrwydd gyfle i flodeuo. Cofier hyn wrth greu’r amgylcheddau dysgu. 
Defnyddir y strategaeth o greu amgylcheddau dysgu effeithiol fel rhan o’m addysgeg i ddatblygu sgiliau creadigol dysgwyr. Amlygwyd o’r gwaith ymchwil bod ffactorau amrywiol sydd angen eu hystyried wrth greu amgylchedd dysgu effeithiol. Mae’r math o adnoddau a’r her sy’n cael ei ddarparu o fewn yr amgylcheddau’n bwysig, a’u bod yn gweddu’r dysgwyr. Yn ôl yr ymchwil, buasai sicrhau amgylcheddau dengar a lliwgar gyda gofod pwrpasol yn sicrhau cyfleoedd i ddysgwyr fod yn ddychmygus, yn ysbrydoliedig a chreadigol. Dadleuir bod amgylcheddau dysgu’n berthnasol ar gyfer y Cyfnod Sylfaen, gan bod ganddynt gyfle i ddatblygu medrau a sgiliau’r dysgwyr drwy tasgau ffocws, y ddarpariaeth barhaus a thasgau cyfoethogi. Wrth sicrhau bod yr amgylcheddau dysgu gwnaf baratoi yn cynnwys amgylchedd bywiog, cynnes a gofalgar, sy’n ysbrydoli dysgu, darperir gyfle i’n dysgwyr ddatblygu sgiliau creadigol, gan hefyd wireddu un o fwriadau’r cwricwlwm newydd – yn ôl y ddogfen diweddaraf dan adain ein gweinidog Addysg – Kirsty Williams. 
Yn dilyn gweithredu’r strategaeth hon, bwriedir asesu ei llwyddiant ar ôl dau dymor. Wrth wneud hyn, bydd y dysgwyr wedi profi amgylcheddau dysgu a fyddai wedi’u darparu yn seiliedig ar themâu gwahanol. Hyderir y bydd yn llwyddiannus, gyda chynnydd da yn cael eu gwneud i sgiliau creadigol y dysgwyr gan ddefnyddio amgylcheddau dysgu pwrpasol, deniadol ac effeithiol. 

